CELEX: 32020R2208
Language: ro
Date: 2020-12-22 00:00:00
Title: Regulamentul de punere în aplicare (UE) 2020/2208 al Comisiei din 22 decembrie 2020 de includere a Regatului Unit în rândul țărilor terțe autorizate să importe în Uniune transporturi de fân și paie (Text cu relevanță pentru SEE)

28.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 438/21
               
            
         REGULAMENTUL DE PUNERE ÎN APLICARE (UE) 2020/2208 AL COMISIEI
         din 22 decembrie 2020
         de includere a Regatului Unit în rândul țărilor terțe autorizate să importe în Uniune transporturi de fân și paie
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 128 alineatul (1),
         întrucât:
         
                     (1)
                  
                  
                     Anumite produse vegetale, inclusiv fânul și paiele, prezintă un risc de răspândire a bolilor infecțioase sau contagioase la animale.
                  
               
                     (2)
                  
                  
                     Articolul 128 alineatul (2) din Regulamentul (UE) 2017/625 prevede elementele care trebuie incluse în măsurile necesare pentru a limita astfel de riscuri.
                  
               
                     (3)
                  
                  
                     Articolul 9 din Regulamentul (CE) nr. 136/2004 al Comisiei (2) prevede efectuarea de controale sanitar-veterinare pentru produsele vegetale enumerate în anexa IV la regulamentul respectiv, inclusiv paie și fân. Anexa V la regulamentul respectiv enumeră țările din care statele membre sunt autorizate să importe fân și paie și precizează condițiile în care pot fi realizate astfel de importuri.
                  
               
                     (4)
                  
                  
                     Codurile NC pentru fân și paie sunt prevăzute în capitolul 12 din anexa I la Regulamentul de punere în aplicare (UE) 2019/2007 al Comisiei (3).
                  
               
                     (5)
                  
                  
                     Deși Regulamentul de punere în aplicare (UE) 2019/2130 al Comisiei (4) a abrogat Regulamentul (CE) nr. 136/2004, el a prevăzut, în același timp, că articolul 9 și anexele IV și V la Regulamentul (CE) nr. 136/2004 rămân aplicabile până la 21 aprilie 2021.
                  
               
                     (6)
                  
                  
                     Regulamentul de punere în aplicare (UE) 2019/2130 se aplică fânului și paielor care intră în Uniune. Regulamentul de punere în aplicare menționat prevede norme detaliate privind controalele documentare, de identitate și fizice care trebuie efectuate asupra fânului și paielor la posturile de inspecție la frontieră.
                  
               
                     (7)
                  
                  
                     Având în vedere încheierea perioadei de tranziție prevăzute în Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (Acordul de retragere) la 31 decembrie 2020, Regatul Unit a solicitat să își poată continua exporturile de fân și paie către Uniune.
                  
               
                     (8)
                  
                  
                     De asemenea, fânul și paiele sunt produse care pot prezenta riscuri pentru sănătatea animală. Cu toate acestea, actualul statut sanitar al animalelor din Regatul Unit nu ridică nicio problemă în ceea ce privește exporturile de fân și paie către Uniune. Prin urmare, este oportun ca fânul și paiele originare din Regatul Unit să fie supuse unor controale documentare, de identitate și fizice la postul de inspecție la frontieră de primă sosire în Uniune.
                  
               
                     (9)
                  
                  
                     Regatul Unit a oferit garanțiile necesare care ar fi fost conforme cu cerințele din Regulamentul (CE) nr. 136/2004 pe care trebuie să le respecte o țară terță pentru a fi inclusă pe lista din anexa V la regulamentul respectiv și pe lista țărilor terțe din care statele membre sunt autorizate să importe fân și paie. Ținând seama de riscul potențial pentru sănătatea animalelor, precum și de garanțiile oferite de Regatul Unit, această țară terță trebuie inclusă ca țară terță din care statele membre sunt autorizate să importe fân și paie, fără a aduce atingere aplicării dreptului Uniunii Regatului Unit și pe teritoriul acestuia în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere coroborat cu anexa 2 la protocolul respectiv.
                  
               
                     (10)
                  
                  
                     Directiva 97/78/CE a Consiliului (5), care a constituit temeiul juridic al Regulamentului (CE) nr. 136/2004, a fost abrogată prin articolul 146 alineatul (1) din Regulamentul (UE) 2017/625 și, prin urmare, nu a putut servi drept temei juridic pentru includerea Regatului Unit în anexa V la Regulamentul (CE) nr. 136/2004.
                  
               
                     (11)
                  
                  
                     Întrucât lista țărilor terțe din care statele membre pot importa fân și paie din anexa V la Regulamentul (CE) nr. 136/2004 este încă aplicabilă până la 21 aprilie 2021, Comisia nu a adoptat încă niciun act delegat în conformitate cu articolul 126 alineatul (1) din Regulamentul (UE) 2017/625 pentru a stabili că fânul și paiele intră în Uniune numai dintr-o țară terță sau dintr-o regiune a unei țări terțe care figurează pe o listă întocmită de Comisie în acest scop. În consecință, Regatul Unit nu poate fi inclus în această listă în conformitate cu articolul 127 alineatul (1) din Regulamentul (UE) 2017/625. Prin urmare, Regatul Unit trebuie inclus ca țară terță din care statele membre sunt autorizate să importe fân și paie, sub rezerva normelor detaliate privind operațiunile care trebuie efectuate asupra mărfurilor care fac obiectul controalelor oficiale la posturile de inspecție la frontieră în conformitate cu Regulamentul de punere în aplicare (UE) 2019/2130.
                  
               
                     (12)
                  
                  
                     Până la înlocuirea listei din anexa V la Regulamentul (CE) nr. 136/2004 cu o măsură adoptată în conformitate cu Regulamentul (UE) 2017/625, se aprobă autorizarea importurilor în Uniune de fân și paie care provin și sunt originare din Regatul Unit. Acest lucru ar permite continuarea schimburilor comerciale cu Regatul Unit, ținând seama în același timp de actualul statut sanitar al animalelor din Regatul Unit.
                  
               
                     (13)
                  
                  
                     Întrucât perioada de tranziție prevăzută în Acordul de retragere se încheie la 31 decembrie 2020, prezentul regulament trebuie să se aplice de la 1 ianuarie 2021.
                  
               
                     (14)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Se autorizează importurile în Uniune de fân [codul NC ex 1214 90, astfel cum se menționează în capitolul 12 din anexa I la Regulamentul de punere în aplicare (UE) 2019/2007] și de paie [codul NC ex 1213 00 00, astfel cum se menționează în capitolul 12 din anexa I la Regulamentul de punere în aplicare (UE) 2019/2007] care provin și sunt originare din Regatul Unit și de pe teritoriile dependente ale Coroanei britanice.
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 95, 7.4.2017, p. 1.
         
            (2)  Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe (JO L 21, 28.1.2004, p. 11).
         
            (3)  Regulamentul de punere în aplicare (UE) 2019/2007 al Comisiei din 18 noiembrie 2019 de stabilire a normelor de aplicare a Regulamentului (UE) 2017/625 al Parlamentului European și al Consiliului privind listele cu animalele, produsele de origine animală, materialul germinativ, subprodusele de origine animală și produsele derivate și fânul și paiele supuse controalelor oficiale la posturile de inspecție la frontieră și de modificare a Deciziei 2007/275/CE (JO L 312, 3.12.2019, p. 1).
         
            (4)  Regulamentul de punere în aplicare (UE) 2019/2130 al Comisiei din 25 noiembrie 2019 de instituire a unor norme detaliate privind operațiunile care trebuie efectuate în timpul și în urma controalelor documentare, de identitate și fizice asupra animalelor și bunurilor care fac obiectul controalelor oficiale la posturile de inspecție la frontieră (JO L 321, 12.12.2019, p. 128).
         
            (5)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).